謝鄭州張資政惠書寄酥十四韻
作者：韋驤
朝代：宋

paragraphs: 崢嶸歲律垂更舊，蕪室蕭然度清晝。
追想牙旌欲首途，策羸取别嘗重復。
躊躇去德不勝情，歸迫嚴闉僅能走。
歘驚霜月再弦望，西向拳拳使心疚。
心之疚兮日益深，使者踵門書忽授。
燦然誨語盈累幅，字字煇華敵瓊琇。
殷勤睠與奚所貽，紙尾復題酥以侑。
開緘珍視未敢嘗，捧重臨風且三嗅。
初疑黄玉可如泥，和以露華凝不溜。
又訝仙膏久鍊成，自有光芒發昏瞀。
輕言豈學陸機對，以况蓴羮一何謬。
依稀乳酒下青雲，詩慕少陵慚淺陋。
汪洋惠意不可酬，匕箸姑停聊密覆。
留向春朝助後觴，却望台星祝公壽。